《浮春涘花舟》
明代·杨闱

海上花客摇花柁，载得盆葩三百朵。几根寸竹何萧疏，数个矮松多磥砢。

罗汉头将金剪修，杨妃足把香泥裹。主客平分五六株，急诔花神呼白堕。

有人皤鬓号高阳，范园谈噱如刘跛。斟茶细嚼黄龙芽，尝新屡索昆仑果。

所嗟花事正躝跚，青帝长门今欲锁。栽云种露总明年，四月岩春迟似我。

花客收花笑别予，拣馀亦胜閒瓜果。松长犹能结阵阴，竹高堪作约书笴。

不知上苑留不留，明朝准发长安舸。

作者简介：杨闱，字今鹤。大埔人。泷孙。壮岁弃诸生，后偕郭之奇、黄奇遇游吴越江楚，道齐梁入都门，诗学日进。曾与修揭阳、大埔县志。归老海阳之龟湖，年九十一卒。清乾隆修《潮州府志》卷三○、民国《大埔县志》卷二六有传。